אילש שפיץ

**אילש שפיץ** (בהונגרית: **Illés Spitz**, בסרבו-קרואטית: **Ileš Špic**, במקדונית: **Илеш Шпиц**; 2 בפברואר 1902 – 1 באוקטובר 1961) היה כדורגלן אשר שיחק בתפקיד חלוץ, ומאמן כדורגל הונגרי-יהודי, שנודע בקריירת האימון שלו בממלכת יוגוסלביה וביוגוסלביה.

## קריירה
אילש שפיץ נולד בבודפשט למשפחה יהודית מבודפשט. ב-1916 החל לשחק כדורגל בקבוצת הנוער נמזט מבודפשט, וב-1919 עלה לשורות הבוגרים. ב-1927 עבר לאויפשט, והשתייך לתור הזהב של הקבוצה אשר זכתה להצלחה בין-לאומית, ובהמשך עבר לשווייץ ובה שיחק בסנט גאלן ופ.צ. ציריך. ב-1937, עבר ליוגוסלביה והחל בקריירת אימון שנמשכה כמחצית היובל. הוא אימן בהיידוק ספליט וב-1939 עבר לסקופיה ובה אימן את קבוצת גראג'אנסקי סקופיה .

לאחר הפלישה ליוגוסלביה וכיבושה, נמסר אזור מקדוניה הווארדארית לחזקת ממלכת בולגריה. על שפיץ הוטלו מגבלות בכפוף לחוק להגנת האומה ובכלל זה ענידת כוכב צהוב. באפריל 1943 נעצר שפיץ, הובל למחנה מונופול בסקופיה, ויועד לגירוש למחנה ההשמדה טרבלינקה. בשל מעמדו הציבורי הופעל לחץ על הממשל הבולגרי לשחררו, ובכלל זה מקרב ראשי קבוצת הכדורגל. גירושו התעכב, אך ב-29 במרץ 1943 הועלו שפיץ אשתו ובתו על הטרנספורט האחרון מסקופיה לטרבלינקה. באזור וראניה ניתנה הנחיה לרכבת לעצור, שפיץ ומשפחתו הורדו ממנה וסופקו להם דרכונים מזויפים. משם הוחזרו לסקופיה וממנה מולטו לבריטניה.

בהמשך הוברר כי דימיטר צ'קאטרוב  ודימיטר גיוזלב , ראשי קבוצת גראג'אנסקי סקופיה, אשר נמנו גם עם חברי מנגנון השלטון המקומי הבולגרי במקדוניה פעלו לשחרורו של שפיץ ודאגו למסמכים מזויפים עבורו. ב-1945 הוצאו להורג צ'קאטרוב וגיוזלב בעוון שיתוף פעולה עם הנאצים.

לאחר תום המלחמה שב שפיץ ליוגוסלביה ואימן את פרטיזן בלגרד שהוקמה עם כינון יוגוסלביה, ובהמשך הוביל אותה לזכייה באליפות ובגביע היוגוסלבי. הוא טיפח שורה של כדורגלנים צעירים, ומהם ניתן למנות את זלאטקו צ'ייקובסקי. ב-1960 שב לסקופיה ואימן את וארדאר סקופיה, עמה זכה בגביע היוגוסלבי. באוקטובר 1961 לקה בדום לב בחדר ההלבשה של קבוצתו לאחר משחק ליגה, ומת.

## הנצחה
ב-2012 יצא לאור במקדוניה הסרט "המחצית השלישית"  בבימויו של דארקו מיטרבסקי  המגולל את סיפור שואת יהודי מקדוניה דרך סיפורו האישי של מאמן כדורגל יהודי-גרמני בשם "רודולף שפיץ". הסרט נבחר לייצג את מקדוניה הצפונית בטקס פרסי אוסקר ה-85 תחת קטגוריית הסרט הבין-לאומי הטוב ביותר. התסריט התבסס במידה רבה על חייו ופועלו של אילש שפיץ, אך חלק מהעלילה לא תאם את העובדות ההיסטוריות. הסוגיה הובילה לביקורות נוקבות על הסרט בעיקר מצד גורמים בבולגריה וזאת במסגרת המתיחות רבת השנים בין שתי המדינות על רקע המחלוקת בנושא האחריות לאירועי השואה במקדוניה.

## תארים
### כשחקן
אויפשט
* אליפות ליגת העל ההונגרית: עונות 1929/1930, 1930/1931.
* גביע מיטרופה: 1929.
* גביע האומות : 1930

### כמאמן
* אליפות ליגת העל היוגוסלבית: 2
**בפרטיזן בלגרד: עונות 1946/1947, 1948/49.
* הגביע היוגוסלבי: 4
**בפרטיזן בלגרד: 1947, 1952, 1954.
**בווארדאר סקופיה: 1961.

## קישורים חיצוניים

## הערות שוליים

קטגוריה:כדורגלנים הונגרים
קטגוריה:חלוצי כדורגל הונגרים
קטגוריה:בודפשט: כדורגלנים
קטגוריה:כדורגלני מ.ט.ק. בודפשט
קטגוריה:כדורגלני נבחרת הונגריה
קטגוריה:כדורגלנים יהודים
קטגוריה:מאמני כדורגל הונגרים
קטגוריה:יהודים בשואה: מקדוניה
קטגוריה:כדורגלני אויפשט
קטגוריה:כדורגלני סנט גאלן
קטגוריה:כדורגלני פ.צ. ציריך
קטגוריה:מאמני היידוק ספליט
קטגוריה:מאמני פרטיזן בלגרד (כדורגל)
קטגוריה:כדורגלנים יהודים הונגרים
קטגוריה:מאמני כדורגל יהודים הונגרים
קטגוריה:ניצולי השואה: מקדוניה
קטגוריה:יהודים אוסטרו-הונגרים
קטגוריה:הונגרים שנולדו ב-1902
קטגוריה:הונגרים שנפטרו ב-1961